ΑΘΗΝΑ 19/12/2022

ΑΡ. ΠΡΩΤ.: 713

**ΠΡΟΫΠΟΛΟΓΙΣΜΟΣ 2023 ΓΙΑ ΤΗΝ ΥΓΕΙΑ**

**ΜΙΑ ΑΠΟ ΤΑ ΙΔΙΑ**

Στην διάρκεια της πανδημίας αναδείχθηκε η αναγκαιότητα ενίσχυσης σε χρηματοδότηση και Προσωπικό του Δημόσιου Τομέα Υγείας, καθώς και ο αναντικατάστατος ρόλος του.

Για να αντιστραφεί η κατάσταση στη Δημόσια Υγεία που ως χώρα έχουμε μια από τις μεγαλύτερες Ιδιωτικές δαπάνες Υγείας (40%) της Ευρώπης θα πρέπει να υπάρξει γενναία αύξηση των Δημόσιων δαπανών που παραμένουν στο χαμηλότατο ύψος του 5% του ΑΕΠ όταν ο μέσος όρος των χωρών της Ευρωπαϊκής Ένωσης είναι 7,5% του ΑΕΠ.

Με τον προϋπολογισμό του έτους 2023 θα είναι δύσκολη η αντιστροφή της πορείας του Δημόσιου Τομέα Υγείας.

Με βάση την εισηγητική έκθεση του προϋπολογισμού, οι ληξιπρόθεσμες υποχρεώσεις των Νοσοκομείων τον Σεπτέμβριο 2022 είναι 1,255 δις ευρώ, όταν το Δεκέμβριο του 2020 ήταν 502 εκ. ευρώ και τον Δεκέμβριο του έτους 2021 ήταν 606 εκ. ευρώ. Διπλασιάστηκαν. Πώς να μπορέσουν τα Νοσοκομεία να ανταποκριθούν στις αυξημένες ανάγκες λόγω ακρίβειας; Πώς να συντηρήσουν και να ανανεώσουν τον εξοπλισμό και τις υποδομές;

Το Υπουργείο Υγείας στην εισηγητική έκθεση του προϋπολογισμού, αναφέρει ότι ο συνολικός τακτικός προϋπολογισμός του Υπουργείου Υγείας το έτος 2023 ενισχύεται κατά 375 εκατομμύρια ευρώ.

Από τους πίνακες με τις προβλέψεις και εκτιμήσεις των ανώτατων ορίων δαπανών του Υπουργείου Υγείας δεν αποτυπώνεται κάτι τέτοιο. Διαπιστώνουμε ότι οι εκτιμήσεις για το έτος 2022 είναι ότι το ανώτατο όριο δαπανών του Υπουργείου Υγείας θα διαμορφωθεί στα 5,616 δις ευρώ εκ των οποίων 925 εκ. ευρώ είναι παρεμβάσεις για covid-19 και το έτος 2023 η πρόβλεψη για το ανώτατο όριο δαπανών είναι ότι θα δδιαμοφωθεί στα 5,202 δις ευρώ εκ των οποίων 180 εκ. ευρώ για τις παρεμβάσεις covid-19 (κάλυψη μισθοδοσίας του προσωπικού που προσελήφθη για τις ανάγκες του κορωνοϊού). **Δηλαδή με βάση τις προβλέψεις και εκτιμήσεις του προϋπολογισμού μειωμένο κατά 414 εκ.ευρώ.**

Για τα Νοσοκομεία και τη Πρωτοβάθμια Περίθαλψη, ο προϋπολογισμός προβλέπει ότι τα έσοδα για το έτος 2022 εκτιμώνται ότι θα είναι 3.123 εκ. ευρώ και για το έτος 2023 η πρόβλεψη είναι ότι θα είναι 3.304 εκ. ευρώ. Αυξημένα κατά 181 εκ.ευρώ.

Τα έξοδα των Νοσοκομείων Π.Φ.Υ. η εκτίμηση είναι ότι το έτος 2022 θα είναι 3.352 εκ. ευρώ και η πρόβλεψη για το έτος 2023 είναι ότι θα διαμορφωθούν στο 3.295 εκ. ευρώ. Δηλαδή 57 εκατομμύρια ευρώ λιγότερα.

Διεκδικούμε γενναία αύξηση των Δημόσιων δαπανών για την Υγεία- Πρόνοια.

Συνεχίζουμε τις κινητοποιήσεις.

Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΠΟΕΔΗΝ